
STUDII 


Muzica românească pentru pian 
privită din perspectiva orientării estetice 


Schița unei posibile sistematizări * 
Corneliu Dan Georgescu 


În cele ce urmează, voi încerca să prezint o imagine de ansamblu a 
muzicii românești pentru pian pe baza unei structuri bidimensionale. 
Prima dimensiune a acestei structuri se referă la o ordine temporală 
definită obiectiv (incluzând șase perioade istorice), iar cea de a doua, la 
orientarea estetică definită subiectiv (incluzând patru linii principale). 
Astfel se creează un fel de grilă cu 24 celule, care conţin atât informaţii la 
nivelul istoriei, ordonabile cronologic, cât și la nivel estetic-arhetipal, deci 
anstoric, ne-ordonabile. Nu toate aceste celule sunt „ocupate” în mod 
egal și nu voi putea expune aici decât o parte dintre ele, dar observarea 
lor poate oferi o primă impresie, desigur simplificată, asupra domeniului 
abordat. Avantajul acestei idei este acela că, alături de informaţia pe linie 
orizontală (cronologică) obișnuită, care nu se ocupă de ceea ce se 
întâmplă în interiorul unei anumite perioade, este oferită astfel și o 
informaţie pe linie verticală (estetică), deci, referitor la ceea ce se 
întâmplă în fiecare perioadă. Dezavantajul ei este acela că nu poate evita 
subiectivismul. 


Tabelul ce urmează include și organizează, prin grila 
bidimensională descrisă, o parte dintre compozitorii români de muzică 
pentru pian. Numele unor compozitori importanţi care au avut un 
interes redus sau chiar inexistent pentru muzica pentru pian este 
trecut între paranteze. Cu siguranţă, toţi sau aproape toţi compozitorii 
au inclus acest instrument într-un ansamblu sau altul sau chiar l-au 
abordat ocazional, dar aici este luată în considerare doar preocuparea 
consecventă pentru muzica pentru pian solo sau în concertele pentru 
pian. În principiu însă, datele oferite nu pot fi exhaustive din multe 
motive, între altele, pentru că nu am găsit întotdeauna informații 
relevante. 

Ideea unei astfel de prezentări schematice într-un tabel mi-a fost 
sugerată de o abordare similară a lui Dan Dediu [Dediu 2020). 


1 orientarea liric- 
contemplativă 


Eduard Caudella 
Alex. Flechtenmacher 
Ion A. Wachmann 
George Enescu 

Iuliu Mureşianu 
Tiberiu Brediceanu 
Ion Scărlătescu 


2 orientarea 
structuralist- 
constructivistă 


3 orientarea reflexiv- 
arhetipală 


4 orientarea ludic- 
parodică 


Din 
cca.1920 


Din 
cca.1945 


Romeo Alexandrescu 
Alfred Alessandrescu 
Theodor Fuchs 
Paul Richter 
Constantin Nottara 
Dimitrie Cuclin 
Max Eisikovits 
Stan Golestan 
Nicolae Julea 
Marcel Mihalovici 
Filip Lazăr 

Ionel Perlea 

Mihail Jora 
Gheorghe Dumitrescu 
Ion Dumitrescu 
Sabin Drăgoi 
(Theodor Rogalski) 
Dinu Lipatti 

Mihail Andricu 
(Zeno Vancea) 
Marțian Negrea 
(Tudor Ciortea) 
Sigismund Toduţă 
(Roman Vlad) 
Constantin Brăiloiu 
Alfred Mendelsohn 
Dumitru Bughici 
(Mircea Chiriac) 
Hilda Jerea 

Liviu Comes 
Theodor Grigoriu 
(Wilhelm Berger) 
Pascal Bentoiu 
(Nicolae Beloiu) 


Constantin Silvestri 
(Ludovic Feldman) 


Dan Constantinescu 
Anatol Vieru 
(Mircea Istrate) 
Miriam Marbe 
(Dumitru Capoianu) 
Doru Popovici 
Ștefan Niculescu 


Aurel Stroe 


Paul Constantinescu 


2) 
4 


Din 
cca.1965 


Din 
cca.1990 


(Csiky Boldizsâr) 
Nicolae Coman 
Radu Paladi 
Felicia Donceanu 
(Adrian Raţiu) 
(Doina Rotaru) 
(Viorel Munteanu) 
(Adrian Pop) 
(Dan Buciu) 

Irina Odăgescu- Țuţuianu 
(Cornelia Tăutu) 


(Sabin Păutza) 

Vasile Spătărelu 
Liana Alexandra 

Dan Voiculescu 
Violeta Dinescu 
(Irina Hasnaș) 
(Nicolae Teodoreanu) 
Valentin Petculescu 
(George Balint) 


Gheorghe Costinescu 
Alexandru Hrisanide 
Nicolae Brânduş 
(Eugen Wendel) 

Costin Miereanu 

Mihai Mitrea-Celarianu 
Ştefan Zorzor 

Costin Cazaban 
Hans-Peter Tiirk 
(Eduard Terenyi) 
(Sorin Vulcu) 

Maya Badian 

Gabriel Iranyi 

(Iancu Dumitrescu) 
(Fred Popovici) 

(Călin loachimescu) 
Şerban Nichifor 

Adrian Iorgulescu 
(Mihnea Brumariu) 
(Horia Şurianu) 
(Carmen-Maria Carneci) 
(Sorin Lerescu) 

Livia Teodorescu-Ciocănea 
Dana Probst 


(Diana Rotaru) 

Tulia Cibişescu — Duran 
Dora Cojocaru 

Andrei Tănăsescu 
Mihai Măniceanu 
Gabriel Mălăncioiu 


(Corneliu Cezar) 

Liviu Glodeanu 
Corneliu-Dan Georgescu 
(Mihai Moldovan) 
(Octavian Nemescu) 


Horaţiu Rădulescu 
Maia Ciobanu 


(Mihaela Vosganian) 


(Liviu Dănceanu) 


Laura Manolache 
Dan Dediu 
(Irinel Anghel) 
(Cătălin Creţu) 

Cele șase perioade ale dimensiunii temporale, care prezintă 
succint un „fundal istoric”, sunt desemnate printr-un an, care 
marchează aproximativ debutul lor, prin câteva evenimente politice 
importante, eventual câteva cuvinte cheie, precum și prin numele 
unor personalități reprezentative ale timpului. Dacă începutul fiecărei 
perioade este relativ clar definibil, acestea se contopesc de obicei cu 
următoarea și continuă să co-existe cu ea, astfel încât sfârșitul lor nu 
se poate preciza. 


Prima perioadă corespunde construcției sistematice a unui stat și 
a unei culturi naționale românești după modelul occidental. Ea a devenit 
perceptibilă prin anul 1820 și a fost continuată și, parţial, încheiată cu 
succes în jurul anului 1881, fiind posibilă, printre altele, în urma eliberării 
de sub ocupaţia turcă și a protectoratului rusesc. Dar „evoluţia pan- 
europeană” a continuat și în perioada următoare din secolul XX, câștigând 
permanent o nouă calitate. 


> 1821, 1848 - revolte sociale, politice, naționale împotriva 
domnitorilor fanarioți, a Imperiului Otoman și a Rusiei, dar și împotriva 
dominaţiei austro-ungare în Transilvania. 

> 1859 — Unirea celor două principate, Țara Românească și 
Moldova, într-un nou stat cu numele de România, sub domnia 
principelui Alexandru loan Cuza (1820-1873). 

> 1862 — Introducerea oficială a alfabetului latin, după o serie de 
experimente locale. 

> 1877 — Războiul de eliberare împotriva turcilor alături de Rusia, 
război victorios, încheiat prin Congresul de la Berlin din 1878. 

> 1881 — Independenţa României, devenită monarhie în 1866 sub 
domnia lui Carol | de Hohenzollern-Sigmaringen (1839-1914), este 
recunoscută pe plan internațional. 


> Se înființează primele școli de muzică, universități, filarmonici, 
teatre, teatre de operă etc., în special în București și lași. 
> Apar primele compoziții pentru pian, mai ales aranjamente de 


melodii populare, cum ar fi: 


e Eduard Caudella - Trois études: caprices de concert 
pour piano (1813) 

e Franz Rujitki - 42 cântece moldovenești, valahe, 
grecesti, turcești (1842) 

e ion Andrei Wachmann - Buchet de melodii valahe 
originale (1846-60) 
Carol Miculi - 12 arii naționale românești (1848-54) 
Alexandru Berdescu - 9 caiete de melodii (1860) 

e Alexandru Flechtenmacher - Colecţiune de cântece 
naționale (1869) 


> Constanța Erbiceanu (1847-1961) înființează prima şcoală 
românească de pian. 
> Alte personalități importante din domeniul politic-cultural 


(politicieni, scriitori, filosofi, pictori) au fost: Grigore Alexandrescu 
(1810-1885), Mihail Kogălniceanu (1817-1891), Nicolae Bălcescu (1819- 
1852), Vasile Alecsandri (1821-1890), lon Creangă (1837—1889), Nicolae 
Grigorescu (1838-1907), Titu Maiorescu (1840-1917), lon Andreescu 
(1850), Mihai Eminescu (1850-1889), Ilon Luca Caragiale (1852-1912), 
Ciprian Porumbescu (1853-1883), Victor Babeș (1854-1926), Anghel 
Saligny (1854-1925). 


Cea de-a doua perioadă începe în jurul anului 1920, odată cu 
sfârșitul primului război mondial, și finalizează cu succes integrarea în 
cultura occidentală. România cunoaște acum o efervescenţă economică 
și culturală unică și aduce numeroase contribuţii românești valoroase pe 
plan internaţional, în multe domenii. Tânăra democraţie românească este 
înlocuită în 1940 cu o dictatură fascistă, după ce Pactul Hitler-Stalin 
separase părţi din provinciile românești de vest și de est. România intră 
în război alături de Germania lui Hitler împotriva Uniunii Sovietice, având 
ca ţel principal recuperarea Basarabiei, dar suferind multe pierderi în 
luptele pentru Odesa și Stalingrad. 


> 1920 — Înființarea Societăţii Compozitorilor Români (din 1949: 
Uniunea Compozitorilor din România, mai târziu, Uniunea 
Compozitorilor și Muzicologilor din România), avându-l ca prim 
președinte pe George Enescu și ca prim secretar pe Constantin Brăiloiu. 
> Organizarea de către etnomuzicologul Constantin Brăiloiu 
(1893-1958) a unor vaste arhive de muzică populară, printre altele la 
București și la Geneva. 

> Prin sculptura sa, Constantin Brâncuși (1876-1957), care făcuse 
pe jos drumul de la Hobiţa la Paris în 1903-04, își impune arta sa 
„minimal-arhetipală”, mai întâi pe scena artistică pariziană și pe cea 


americană. 

> Iniţierea mișcării Dada în Elveţia, printre altele prin contribuția 
lui Tristan Tzara (1896-1963). 

> Valoarea cercetării sistematice a religiilor lumii prin Mircea 
Eliade (1907-1986) este unanim recunoscută. 

> Alte personalități importante din domeniul cultural (pictori, 


scriitori, muzicieni, oameni de știință, filozofi, diplomați) au fost: Ștefan 
Luchian (1868-1916), Nicolae lorga (1871-1940), Traian Vuia 
(1872-1950), Mihail Sadoveanu (1880-1961), George Bacovia 
(1881-1957), George Enescu (1881-1955), Nicolae Titulescu (1882- 

1941), Aurel Vlaicu (1882-1913), Henri Coandă (1886-1972), George 
Georgescu (1887-1964), Constantin Brăiloiu (1893-1958), Lucian Blaga 
(1895-1961), Tudor Vianu (1898-1964), George Călinescu (1899-1965). 

> Tot acum se afirmă pe plan internațional pianiștii Clara Haskil 
(1895-1960), Silvia Șerbescu (1903-1965), Dinu Lipatti (1917-1950). 


Cea de-a treia perioadă începe după 1945, odată cu sfârșitul celui 
de-al doilea război mondial, și instaurează perioada socialistă sub 
ocupaţia sovietică. România devine republică populară, apoi o republică 
socialistă în care fiecare domeniu este controlat politic. Degradarea 
culturii și izolarea de Occident provoacă un prim mare val de emigrație 
(care îi cuprinde între alţii pe Constantin Brăiloiu, George Enescu, lonel 
Perlea, Mircea Eliade, Emil Cioran, Constantin Silvestri). 


> 1944: Începutul implementării socialismului sub ocupația 
sovietică, după deschiderea granițelor din 23 august în faţa Armatei 
Roșii. 

> 1946-1948: Abolirea monarhiei, a proprietatății private, a 
drepturilor civile. 

> Prin intermediul societăților SovRom, ţara este exploatată 
sistematic pe plan economic de către Uniunea Sovietică. 

> Sub președinția lui Matei Socor (1908-1980), UCMR se înscrie 


din 1949 pe linia culturii socialiste definite de Andrei Jdanov (1896- 
1948): revista Muzica nr. 1 din 1950 avea pe copertă portretul lui Stalin, 
iar la primul congres al UCMR din 1953 se proclama „lupta împotriva 
formalismului, a impresionismului, a  atonalismului, împotriva 
cosmopolitismului și ploconirii în fața artei decadente burgheze”. 
Președinția lui lon Dumitrescu (1913-1996) din 1957 „corectează” 
parțial dominanta politică, dar o continuă pe cea conservatoare, anti- 
modernistă. 

> Personalități importante din domeniul cultural (scriitori, pictori, 
muzicieni) au fost: Tudor Arghezi (1880-1967), Mihail Sadoveanu 
(1880-1961), George Breazul (1887-1961), Alfred Alessandrescu (1893- 
1959), Theodor Rogalski (1901-1954), Grigore Moisil (1906-1973), 
Mircea Eliade (1907-1986), Eugène lonesco (1909-1994), Constantin 
Noica (1909-1987), lon Țuculescu (1910-1962), Emil Cioran (1911-1995), 
Sergiu Celibidache (1912-1996), Constantin Silvestri (1913-1969). 


Cea de-a patra perioadă începe după 1960 și cunoaște inițial o 
scurtă liberalizare politică și culturală (și permite, de exemplu, apariția 
„generaţiei de aur”, cu noul său gen de muzică). Totuși, această perioadă 
se încheie prin dictatura lui Ceaușescu. Izolarea culturală continuă, sub 
alte forme, iar răspândirea nepotismului și a corupţiei, axată și pe o veche 
tradiție de origine balcanic-fanariotă, este încurajată pentru o lungă 
perioadă de timp. 

> O serie de reforme aduc o scurtă liberalizare culturală și o 
îmbunătățire a relațiilor internaționale. 
> „Generaţia de aur” — Anatol Vieru (1926-1998), Ștefan Niculescu 


(1927-2008), Tiberiu Olah (1928-2002), Aurel Stroe (1932-2008) —, dar și 
Pascal Bentoiu (1927-2016), Miriam Marbe (1931-1997), Cornel Țăranu 
(1934) și mulţi alţii, reușesc să impună o importantă schimbare de 
direcție în muzica românească. 

> Alte personalități importante din domeniul cultural au fost: 
Erich Bergel (1930-1998), Nicolae Labiş (1935-1956), Nichita Stănescu 
(1933-1983), Marin Sorescu (1936-1996), Marin Gherasim (1937-2017), 
Horia Bernea (1938-2000), Gabriel Liiceanu (1942), Andrei Pleșu (1948). 


Cea de-a cincea perioadă începe prin 1970 și este caracterizată 
prin afirmarea unor noi generaţii cu orientări diverse, atât în direcția 
avangardei, cât și în sensul unui interes reînnoit pentru muzici 
tradiționale (folclorică, bizantină). Dar puţinele libertăți acordate după 
1960 sunt anulate, iar susținute oficial sunt mai ales cântecul de mase, 
lucrările cu teme politice, muzica ușoară, opereta. Degradarea 
standardului de viață, mizeria economică ca și corupţia ating nivelul 
maxim. Perioadele 4 și 5 formează o unitate, dar ele se deosebesc esenţial 
prin „direcţia” evoluţiei lor: de la dictatură la liberalizare, respectiv de la 
liberalizare înapoi la dictatură. 


> Festivalul „Cântarea României” organizează, include, 
acaparează și distorsionează după 1977 aproape orice manifestare 
artistică sub egida unui obsedant cult al personalității cu nuanțe 
naționaliste. 

> Interdicția contactului cu occidentul, a călătoriilor în Europa 
apuseană cu excepţia persoanelor susținute politic, ca și reprimarea 
libertăţii de expresie determină emigrarea masivă, cu orice prilej, mai 
ales a intelectualilor. Fiind considerată ilegală, ea este urmată de 
interzicerea apariţiei lor pe scena culturală internă. 

> Cutremurul de gradul 7,4 din 1977 conduce la noi abuzuri ale 
conducerii de partid, care, profitând de situația critică, ocupă multe 
clădiri centrale cu profil de cercetare sau promovare a culturii, între care 
şi Palatul Cantacuzino, unde funcționa UCMR, obligată acum să se mute 
în câteva camere puse la dispoziție de Ateneul român. 


> Personalități culturale (dirijori) au fost: Horia Andreeescu 
(1946), Cristian Mandeal (1946). 
> În pofida politicii dominante, continuând o tendinţă inițiată prin 


înființarea unor prime ansambluri orientate spre muzica modernă cum 
ar fi Musica Nova (Hilda Jerea), apar noi formaţiuni: Ars Nova (Cornel 
Țăranu, 1968), Hyperion (lancu Dumitrescu, 1976), Traiect (Sorin 
Lerescu, 1982), Contraste (Sorin Petrescu, 1983), Archaeus (Liviu 

Dănceanu, 1985). Muzica modernă românească este executată acum 
frecvent în concerte. 


Cea de-a șasea perioadă începe în 1990 și marchează sfârșitul 
epocii socialiste, al CAER-ului (Uniunea Economică Est-Europeană) ca și al 
Pactului de la Varșovia, permițând revenirea la o ordine democratică. 
Cultura se poate dezvolta liber, divers, noi personalităţi, orientări se 
afirmă. Totuși, nu toate problemele țării își găsesc o soluţie. 


> Revoluția din 1989 duce la răsturnarea violentă a dictaturii lui 
Ceaușescu, marchează sfârșitul perioadei socialiste și permite revenirea 
la contacte normale cu lumea occidentală. 

> România devine membră a NATO în 2004 și a UE în 2007. 

> Fondarea sau reprofilarea unor festivaluri internaționale de 
muzică precum Festivalul George Enescu, SIMN (Săptămâna 
Internațională a Muzicii Noi) și Meridian (în București), Toamna 
muzicală clujeană (în Cluj-Napoca), Vacanţe muzicale (în Piatra Neamţ) 
etc. 


> În ultimele perioade reușesc să se afirme o serie de dirijori, 
ansambluri camerale și instrumentiști, printre alţii, și pianiști precum 
Valentin Gheorghiu (1928), Dan Grigore (1943), Radu Lupu (1945-2022), 
alături de mulţi alţi tineri interpreţi și compozitori. 


În ceea ce privește cele patru orientări estetice, am formulat 
pentru prima dată în 1992 o structură provizorie ternară, apoi, definitivă, 
cvaternară, pe care am prelucrat-o de mai multe ori [Georgescu 1997, 
1998 etc.]. Aceste patru orientări au o bază arhetipală, adică nu sunt sau 
sunt relativ puţin ancorate într-o anumită perioadă (dar pot avea desigur 
„istoria” lor) sau într-o anumită regiune, și pot conţine diferite variante, 
care pot pune accente diferite. De fiecare dată, am precizat că această 
abordare este subiectivă și că toate indicațiile sunt relative: apartenenţa 
unuia sau altuia dintre compozitori la o anumită orientare înseamnă doar 
că aceasta este dominantă în cazul respectiv, dar, în general, se poate 
afirma că la fiecare compozitor se pot regăsi toate cele patru orientări în 
proporții diferite. 


(1) Orientarea _liric-contemplativă poate fi descrisă și ca fiind 
impresionistă, narativă, poetică, romantic-naţională. Este poate cea mai 
veche, mai semnificativă și mai constantă tendinţă a culturii românești în 
general și permite o mare variabilitate, care depășește tradiționalismul 
conservator inițial. Predecesori importanţi, tipici ai acestei orientări, au 
fost pictorul Nicolae Grigorescu (1838-1907), poetul Mihai Eminescu 
(1859-1889) și însuși muzicianul George Enescu (1881-1955). 

(2) Orientarea structuralist-constructivistă (inovatoare, 
experimentală, internaţionalistă) s-a manifestat pregnant abia după 
primul război mondial și a cunoscut o lungă întrerupere din cauza 
impunerii culturii „realismului socialist”; cu toate acestea, interesul 
constant pentru avangarda occidentală nu a putut fi niciodată suprimat 
complet, nici chiar în această perioadă. Cei mai cunoscuţi reprezentanți 
în domeniul compoziţiei, deși nu sunt nici primii și nici singurii, sunt cei 
patru compozitori ai „generaţiei de aur”. Cu toate că nu se poate 
generaliza, s-ar putea afirma că generaţiile următoare, deși nu mai puţin 
originale, ating rareori acest nivel. 


(3) Orientarea arhetipală-reflexivă (anti-narativă, „universalistă”, 
„atemporală”, esenţializantă) este fondată pe plan ideatic de sculptorul 
Constantin Brâncuși (1876-1957) și joacă un rol important în muzică abia 
în ultimele decenii, „încurajată” și de apariţia minimalismului repetitiv, la 
care însă nu se reduce. 


(4) Orientarea  ludic-parodică (ironică,  grotescă, absurdă, 
suprarealistă, interesată de kitsch) cunoaște o lungă tradiţie în România 
și se dezvoltă permanent în paralel și complementar cu prima orientare. 
Cu mult înainte de muzică, această orientare a fost reprezentată de 
personalități importante în domeniul literaturii, între care scriitorii lon 
Luca Caragiale (1852-1912) și Demetru Demetrescu-Buzău (Urmuz) 
(1883-1923), dar și lon Barbu (1895-1961), autorul unei poezii ermetice, 
parțial absurde. Ultima orientare cunoaște în prezent o înflorire cu totul 
deosebită. 


Aceste patru orientări estetice reflectă o viziune specifică asupra 
lumii și au un ethos propriu. Acest ethos este elementul definitoriu, 
pentru că el determină în mare măsură structura muzicală și se poate 
manifesta independent de generaţie sau gen muzical. În consecinţă, 
autorii își văd predominant arta (1) ca poezie, reverie, meditaţie, dorind 
crearea unei anumite atmosfere, (2) ca experiment, obiect de cercetare, 
căutare, dorind evitarea tradiţiei și explorarea de noi „drumuri”, (3) ca 
expresie a unui arhetip, a „atemporalului”, adică a dimensiunii eterne a 
muzicii, relativ independentă de o modă anume, dorind reconsiderarea 
fundamentelor muzicii, a semnificației lor și a efectului lor psihologic, (4) 
ca divertisment, frondă sau revelaţie a absurdului, pentru a provoca sau 
amuza publicul, dorind  contrazicerea  „normalului” sau a 
convenționalului. Tipul de orientare nu are nimic de-a face cu valoarea 
estetică a operelor în cauză, iar pentru cultura română au toate aceeași 
importanţă. Nu se pot trece cu vederea confluenţele între aceste 
orientări, dar nici combinaţiile, interferenţele între ele: astfel, de 
exemplu, un anumit caracter experimental, neconvențional pot avea 

toate patru; de asemenea, ele pot folosi sau nu sugestii ale unui limbaj 
muzical pre-existent, cum ar fi folclorul, muzica psaltică sau Bach. 


Se pot adăuga, comenta, critica multe cu privire la aceasta idee... 
Între posibilele completări, am încercat să marchez atât antecedentele, 
cât mai ales limitele acestor orientări printr-o denumire simbolic-ironică 
[Georgescu 2022]: Astfel, orientarea liric-contemplativă include și 
versiunile „Doina Oltului” și „Mama lui Ștefan cel Mare”, care 
accentuează o componentă  folclorico-naţională sentimentală; 
orientarea structuralist-constructivistă include și versiunea „Paris- 
Viena”, preocupată să imite fidel (și orbește) avangarda occidentală, iar 
orientarea ludic-parodică, care privilegiază grotescul și absurdul, include 
și versiunea „Coana Chiriţa'n provinţie”, ca expresie a unei atitudini 
comic-parodice amuzante, distractive, atât ca temă, cât și ca mod de 
reprezentare. Orientării arhetipal-reflexive — care începe poate cu 
sugestiile arhitecturii vechi, tradiționale a satului și, în ciuda unor 
asemănări, nu trebuie confundată cu postmodernismul, dar nici cu 
tradiționalismul — fiind cea mai „tânără” dintre aceste orientări mai ales 
pe plan muzical, nu îi pot vedea încă limitele și nici găsi o versiune 
definibilă ironic. 

Trebuie remarcat faptul că fiecare orientare nu numai că poate 
cunoaște, cum am mai afirmat, diferite versiuni, variante, dar poate 
conține în sine și contradicții considerabile; de exemplu, prima orientare 
poate fi direcționată spre național, dar acest fapt nu este deloc 
obligatoriu, cea de a doua, spre o explorare „lineară”, „analitică” sau, 
dimpotrivă, spre o sinteză, sau spre „străin”, exotic. Cea de a treia 
orientare se poate apropia de post-modernism sau nu, iar în cadrul celei 
de-a patra orientări trebuie făcută o distincţie clară între dorinţa de a 
amuza publicul și utilizarea unor idei absurde sau suprarealiste, care, 
dimpotrivă, pot fi foarte grave. S-ar putea defini eventual în fiecare dintre 
ele o opoziție esenţială, cum ar fi aceea între divertisment, distractiv, 
amuzant, sentimental și recules, contemplativ, „serios“. 

Cele patru orientări estetice descrise se constituie într-o structură 
cvaternară, ce are conotaţii mult mai bogate decât s-ar părea. Această 
structură cvadrată (ea însăși cu virtuți arhetipale) sintetizează prin patru 
poli, respectiv 2x2 axe (1-2 versus 3-4, respectiv 1-3 versus 2-4 sau 1-4 
versus 2-3), o serie de opoziții caracteristice, de exemplu: între (1) reverie 
și (4) divertisment (sau între liniște, echilibru şi neliniște, instabilitate), 
respectiv între (2) avangarda trecătoare și (3) lumea arhetipurilor 
„atemporale” (sau între efemer și etern). Dar și opoziţia axelor 1-2, 
respectiv 3-4 este semnificativă: între (1) concentric și (2) excentric, 
respectiv între (3) logic și (4) absurd. Se schițează astfel o posibilă „ordine 
generală” care nu este nicidecum legată doar de muzică sau doar de 

cultura română. 


O ultimă idee: ar fi posibil să încercăm să facem pe baza acestei 
structuri cvaternare (care are, cum am mai spus, o „bază arhetipală” 
pornind, de fapt, de la cruce și de la împărțirea spaţiului în patru sectoare, 
principiul fiind acela al cuprinderii și organizării „întregului”) alte asocieri 
cu alte asemenea diviziuni? Fără îndoială, asocierile de mai jos, care au 
toate în comun modelul cvaternar, sunt speculaţii care vor rămâne 
întotdeauna discutabile. Dar avem astfel un teren de gândire „organizat”, 
pe care ne putem mișca în deplină libertate... și din această libertate se 
pot naște multe alte idei. 


Așadar, am putea avea patru planuri în cele mai diferite domenii, 
cum ar fi: cele patru puncte cardinale, cele patru anotimpuri, cele patru 
substanțe primordiale din filozofia greacă (Thales, Anaximander, 
Anaximenes, Heraklit, Timaios-ul lui Platon), cele patru caractere 
fundamentale ale lui Hipocrate, și, de ce nu, cele patru orientări estetice 
în muzica românească expuse mai sus sau cele patru categorii sintactice 
definite de Boulez și Niculescu. 

lată câteva posibile asocieri: 


est vest nord sud 
primăvara toamna iarna vara 

aer terra aqua ignis 
melancolic sangvin flegmatic coleric 
liric-contemplativ structural-constructivist arhetipal-reflexiv ludic-parodic 
monodie polifonie omofonie heterofonie 


Revenind la tabelul prezentat iniţial, se pot formula câteva 
observaţii. 

În ceea ce privește cele șase perioade ale dimensiunii temporale, se 
poate remarca faptul că doar perioadele 4 și 5 (ab 1965, respectiv ab 
1970) cuprind toate cele patru orientări estetice; însă deoarece, așa cum 
am afirmat, fiecare continuă, cel puţin parţial, și în perioada următoare 
(din 1990), se poate deduce faptul că o creștere continuă a „densităţii“ 
intereselor și a numărului de compozitori implicaţi este indiscutabilă. 

În ceea ce privește prezenţa orientărilor estetice în anumite 
perioade de timp, singura orientare permanent abordată de compozitori 
a fost doar prima (liric-contemplativă). Cea de a doua (structuralist- 
constructivistă), deși cu mult timp înainte iniţiată, devine dominantă abia 
după 1965. De asemenea, după 1965 cea de a treia orientare (arhetipală- 
reflexivă) nu cunoaște o dezvoltare continuă, în timp ce cea de a patra 
orientare (/ludic-parodică), cu mult timp înainte iniţiată pe plan literar, 
odată cu prima, câștigă treptat importanţă în compoziţie în ultimul timp. 

Am afirmat că aceste orientări estetice au o bază arhetipală, deci 
sunt relativ independente de un anumit timp, de o anumită regiune; dar, 
de asemenea, că ele pot avea „istoria” lor. Nu este o contradicţie. Faptul 
că se apelează la „ceva” într-o anumită perioadă nu înseamnă că acest 
„ceva” nu a pre-existat: se poate apela, renunţa, din nou apela la ceva etc. 


€, 
KSA 


Următoarele scurte prezentări de mai jos a șapte piese muzicale 
selectate încearcă să documenteze concret câteva cazuri tipice pentru 
muzica românească de pian. 


Ștefan Niculescu (1927-2008): Jocul tastelor pentru pian (1968) 


VYASTENSPIEL 
PENTRU PIAN POUR PIANO 
1968 
[isa] I 
O ie ENR LU ŞTEFAN NICULESCU 

Dintre cei patru compozitori ai „generaţiei de aur”, Ștefan 
Niculescu este probabil cel mai apropiat stilistic de George Enescu, a cărui 
operă a fost unul dintre primii care a analizat-o în detaliu. Înainte de a 
deveni mai târziu un susţinător consecvent al eterofoniei în practică și 
teorie, muzica sa era deja caracterizată prin caracterul său contemplativ 
— ca în această lucrare, o piesă pentru pian solo, în care „culoarea 
armonică” a unor acorduri amintește oarecum de Messiaen. Dominanta 
contemplativă justifică includerea piesei în prima orientare. Cu toate 
acestea, Niculescu, la fel ca marea majoritate a compozitorilor care au 
lucrat activ după 1965, poate fi încadrat și în a doua orientare 
(structuralist-constructivistă). 


Violeta Dinescu: Torre di Si pentru pian (1994) 


zane d Si 


oo Mbit Voda Donesen — 
o 
4 

Există în această piesă un fel de „centru magnetic” pe nota Si, 
conceput mult mai larg comparativ cu o tonică în sistemul tonal. În jurul 
acestui centru se organizează o serie de conglomerate sonore de diferite 
densități și grade de disonanţă și, prin urmare, de diferite „transparenţe”. 
Prin selecţia specială a acestor conglomerate sonore se obţine o anumită 
„plutire continuă”, mai ales prin jocul „elastic” al diferitelor registre, astfel 
încât se creează un fel de „vibraţie a spaţiului”. (Acestea sunt, în general, 
gândurile și cuvintele compozitoarei). Muzica poate fi integrată în prima 
orientare, în cea de a doua, precum și, parţial, în cea de a treia. 


Adrian lorgulescu: Ipostaze I pentru pian și orchestră (1975 rev. 2015) 


IPOSTAZE I 
PENTRU PIAN SI ORCHESTRA 


I ADRIAN IORGULESCU 

În cadrul ciclului Ipostaze, această primă piesă pentru pian și 
orchestră este, de asemenea, prima creaţie dintr-o serie de șase concerte 
instrumentale ale autorului. Muzica dezvăluie o abordare dramatizantă, 
nuanţat expresionistă, bazată pe opoziţia dintre fațete masive, abrupte, 
compacte: între liniște și tensiune, între armonie și disonanţă, între senin 
și tragic. Se obţine reunirea, din numeroase tipuri de organizare și 
construcţie a unor materiale muzicale aparent incompatibile (inclusiv un 
coral tonal introductiv, scris de compozitor, care este integrat stilistic abia 
spre final), într-o unitate. În contextul celei de-a doua orientări, se poate 
detecta aici un ecou postmodernist. 


Corneliu Dan Georgescu: Piesa nr. 3 din ciclul 
Opt compoziţii statice pentru pian și mediu electronic (1968) 


Eight Static Compositions for Piano and Tape 


Corneliu Dan Georgescu 
(1968) 


8) 
A 


pa 


He JS = 


Fight Stati Compasitions for Piano and Tape = Nr, 3 
DOOOR - berlin 2008 


Acest ciclu reprezintă o primă expresie fără compromisuri a ideii de 
„muzică atemporală” arhetipală, idee teoretizată mulți ani mai târziu. 
Piesa a 3-a din ciclu se bazează pe opoziții binare extreme la cel mai 
elementar nivel al muzicii:  alternanţe între  muzică/pauză 
(prezență/absență), trison/cluster (armonie/zgomot), registru extrem 
înalt/extrem grav (lumină/întuneric), grupări de 3 sau 5 acorduri (sectio 

aurea este reprezentată în această lucrare nu doar de aceste două 
numere din seria Fibonacci), alternanţa între centre quasi tonale pe 
notele La/Si B (ca bază pentru o nouă alternanță: a cuplurilor de trisonuri 
majore/minore la interval de cvintă, echivalente unor acorduri 
tonică/dominantă), respectiv durate lungi/scurte. Nu există în această 
piesă o succesiune melodică de tonuri, se folosește exclusiv omofonia 
(celelalte piese din ciclu sunt, de asemenea exclusiv, fie polifonice, 
heterofonice etc.). Primitivismul general, cel puţin aparent, al concepţiei 
este îndreptat spre o contemplare a structurilor de bază ale muzicii și are 
prea puţin de-a face cu postmodernismul. Atât prin principiul formei, cât 
și prin material, se distinge aici clar, pe lângă cea a doua orientare, mai 
ales cea de a treia. 


Maia Ciobanu: Da Suonare pentru pian (1976) 


DA SUONARE 


4 Alteratile st valabile numai pentru notele în tata cărora siht puse. The accidentala are to be applied oniy to thore notes Pey are 

Piesa este alcătuită din patru secţiuni succesive, fiecare fiind 
definită printr-o sintaxă sonoră: eterofonie, polifonie, monodie, 
omofonie și, de asemenea, printr-un material propriu (inclusiv un „mod 
Fibonacci” sau o formaţie pe sunetele armonice superioare ale notei Do 
etc.). Unitatea întregului este dată prin evoluţia ritmică (bazată pe o 
mișcare permanentă) și mai ales cea psihologică. 

Aceasta ar trebui să fie o piesă scrisă „pentru a fi sunată” în sensul 
clasic al cuvântului, o piesă care să ţină cont de bucuria spontană a 
interpretului de a cânta la instrument, fără a căuta efecte speciale. 
Compozitoarea își vede lucrările sale timpurii ca pe un fel de protest 
împotriva unei mode moderniste standardizate, care este interesată 
aproape exclusiv de efecte coloristice. Tendinţa foarte timpurie de a 
opera cu structuri muzicale elementare, de bază, ca și simplitatea 
esențţializată a formei trimit la cea de a treia orientare. 


774 


Paul Constantinescu: Nr. 4 din Fabule pentru pian. 
S-a certat cumătra gaiță cu cumătra bufniţă (1932) 


4. s-a certat cumătra gaiţă 
cu cumătra bufniță 


Vivo asilate 


[fre suite EA: EERE mE HE 
baie = | 

| 

| SSA TA Gepe irete 


pile eee ee. pietele n e e t e ţa fa. h 
e PE E EHHE 
; E $ | 

După George Enescu și Mihail Jora, Paul Constantinescu (1909- 
1963) contează ca una dintre cele mai importante și mai complexe figuri 
ale muzicii românești „clasice” pentru o lungă perioadă de timp, atât în 
calitate de „compozitor naţional-folclorist” și de orientare religioasă, 
autor al unor oratorii sau concerte bizantine, cât și de compozitor al 
„realismului socialist” sau autor de muzică corală, de cameră și pentru 
pian, sau de opere comice. Paul Constantinescu a fost un tradiționalist 
convins, nepopular în rândul avangardiștilor. Dar el însuși a fondat noi 
tradiții de lungă durată în fiecare dintre domeniile în care a fost activ. 
Acest lucru este valabil și pentru muzica sa virtuoză și antrenantă pentru 
pian, ale cărei ecouri reverberează și astăzi, reprezentând de timpuriu în 
mod tipic una dintre liniile orientării a patra. 


Laura Manolache: Plecarea pentru pian și recitator (2018) 


Score PLECAREA 


Laura Manolache 


cea mai mare parte 


aie 


Din toate preparativele voiajului, 


Piano 


Muzica urmărește textul în mod cvasi-improvizaţional, mereu 
întreruptă, mereu ezitantă și surprinzătoare în dezvoltarea sa, de 
exemplu, prin alternanţa între clustere expuse ca acord sau ca o scurtă 
secvenţă cromatică de sunete. Tema lucrării constă în fragmente dintr-un 
text absurd al scriitorului român Urmuz (Demetru Demetrescu-Buzău, 
1883-1923), care — deși opera sa se reduce la câteva povestiri absurde și 
grotești — este considerat un precursor important al avangardei literare 

românești, al dadaismului și al suprarealismului. Ca atare, muzica 
reprezintă atât orientarea a doua, cât și orientarea a patra. 


Fragment din textul Plecarea de Urmuz: 


Din toate preparativele voiajului, cea mai mare parte erau 
îndeplinite. 

În cele din urmă reuși să plătească și chiria, ajutat fiind de cele două 
rațe ale sale, și care nici de astă dată nu-l lăsară la mila vecinilor. Singurul 
lucru ce-l cereau în schimb era să fie și ele primite câte două ore pe zi în 
camera sa de lucru, care exala un așa dulce-amar miros de ciurciuvele. 

Se sui în corabie. Sentimentul puternic și neînvins de tată îl trase 
însă înapoi. Nu mai avea nici un moment de pierdut. Intrase în al 
șaptezecilea an al existentei sale lăsând în urmă un trecut glorios. 

„„„şi acuma zilele îi erau numărate. Singura dorinţă ce mai avea, era 
să-şi serbeze nunta de argint. 

„în sfârşit, spre satisfacția tuturor, ciocul său mătăsos putea să 
atârne, plutind liber şi nesupărat de nimeni pe apa rece şi proaspătă a 
pârâiaşului cristalin. 

După aceea se sui din nou în corabie. Bătrâna sa soţie refuză însă 
să-l urmeze, roasă fiind de viermele geloziei. Totuşi, conştientă de 
îndatoririle ei de soţie, şi pentru a nu se arăta prost crescută, îi oferi la 
plecare două lipii, un caiet de desene de Borgovanu şi un zmeu cu 
speteze „din patru”, pe cari el le refuză, cu indignare, scuturând nişte 
alune într-un sac. 

Ambiţioasă ca orice femeie şi neputând suporta afrontul unui 
asemenea refuz, netrebnica soţie îl legă atunci cu o frânghie de umerii 
obrazului şi, după ce îl târî în mod barbar până la marginea corabiei, îl 
luă şi îl depuse fără nicio formalitate pe uscat. 

Dezgustat de viaţă şi încărcat de glorie şi ani, îşi scoase căciula şi luă 
tot atunci ultimele dispoziţiuni, cari erau şi ultima sa voinţă. Renunţă la 
toate titlurile şi întreaga sa avere, se dezbrăcă în pielea goală, rămânând 
încins numai cu o funie de tei şi, după ce în acea stare mai privi încă o 
dată marea nemărginită, se sui în prima căruţă cu arcuri ce întâlni în cale 
şi, ajungând în goana cailor în oraşul cel mai mare din apropiere, merse 
de se înscrise în barou. 

Concluzie şi morală: De vreţi cu toţii în timpul nopţii un somn în 
tihnă să gustaţi, nu faceţi schimb de ilustrate cu cel primar din Cîrligaţi. 


Pe lângă compozitorii care au scris puţină sau deloc muzică pentru 
pian, există și alții care au acordat atenţie pianului doar ocazional, adesea 
la începutul carierei lor. Ar trebui remarcat, totuși, că, indiferent de gradul 
de atenţie acordat acestui instrument, mai toți compozitorii au văzut în 

muzica lor pentru pian un fel de laborator pentru a-și testa pentru prima 
dată cele mai recente idei. Așadar, aceste piese au jucat un rol special în 
contextul activităţii de creaţie a autorilor lor. Acesta a fost unul dintre 
criteriile de selecţie a materialelor exemplificative pentru aceast text. 


De exemplu, piesa lui Niculescu reprezintă probabil stabilizarea 
unei orientări stilistice proprii spre o contemplaţie lirică după o serie de 
experimente, piesa Violetei Dinescu pare a fi unică în opera sa diversă, 
prin simplitatea și concizia ideii, piesa lui Adrian lorgulescu marchează 
probabil re-direcționarea sau confirmarea înclinaţiei compozitorului 
spre o orientare polistilistică (prin încorporarea în 2015 a unui coral cu 
o sonoritate aparte într-o piesă mai veche, din 1975, explicit 
modernistă), piesa mea a fost prima muzică non-evolutivă, adică 
„atemporală”, scrisă în 1968, înainte de a fi conceput și teoretizat 
această denumire în 1979, piesa Maiei Ciobanu este de asemenea unică 
prin caracterul moto-perpetuo și expunerea celor patru tipuri de sintaxă 
muzicală ca idee compoziţională, dar ea poate conta și ca o 
„introducere” în estetica arhetipalului, iar piesa Laurei Manolache este 
probabil prima încercare a compozitoarei de a cupla muzica cu un text 
absurd. 


Așa cum am mai afirmat însă, pianul a jucat un rol important în 
diferite formaţii de muzică de cameră pentru marea majoritate a 
compozitorilor; de fapt, a fost probabil cel mai folosit instrument în acest 
sens de către toți (o excepţie este poate Doina Rotaru, la care acest rol 
este preluat de flaut). Nu trebuie neglijat nici faptul că, în mod tradiţional, 
cântatul la pian ca amator făcea parte dintr-o „bună educaţie” în multe 
familii, dar nici faptul că lecţiile de pian au fost întotdeauna parte 
obligatorie a educaţiei muzicale atât în școlile de muzică, cât și în 
conservatoare (mai târziu universități de muzică). În plus, instrumentul 
este de obicei prezent „pasiv” în casa oricărui compozitor, necesar pentru 
„probarea” pentru prima dată a ideilor componistice, eventual pentru 
„căutarea” lor. 

Dintre compozitorii care au scris muzică pentru pian, relativ puţini 
au fost pianiști concertiști profesioniști: George Enescu (1881-1955), Dinu 
Lipatti (1917-1950), Valentin Gheorghiu (1928), Nicolae Brânduș (1935- 
2023), Alexandru Hrisanide (1936-2018), Andrei Tănăsescu (1955), Livia 
Teodorescu-Ciocănea (1959), Mihai Măniceanu (1976). 


Concluzie: În timp ce muzica tradițională (folclorică) și cea sacră 
(psaltică, bizantină) au avut în spaţiul românesc o existență milenară, o 

muzică clasică în sens vest-european s-a putut afirma în România abia 
începând cu secolul al XIX-lea. În acest context, în ciuda unor condiţii 
istorice nu întotdeauna favorabile, a apărut și o muzică românească 
pentru pian diversă, reprezentând fidel principalele direcţii ale muzicii 
românești. Evoluţia ei a fost apoi rapidă: între aranjamentele folclorice 
naive de prin 1813 și Sonata I pentru pian de George Enescu din 1924 sau 
Concertul pentru pian, alămuri și percuție de Aurel Stroe din 1963, 
distanţa este imensă, atât din punct de vedere al scopului urmărit, cât și 
din punct de vedere estetic. Puţine culturi muzicale au cunoscut o 
asemenea dezvoltare „abruptă”, fructuoasă, ca și rezultatul ei, reflectat 
în diversitatea și calitatea muzicii pentru pian românești actuale. 


*Acest text a fost prezentat la simpozionul „Rumänische Musik für Klavier 
heute/Muzica românească pentru pian astăzi” din cadrul ciclului de simpozioane 
„Zwischen-Zeiten” de la Dresda, 23-25 septembrie 2022 și a fost însoţit de un fișier PPT 
și de exemple sonore. Ca și alte comunicări similare, el a fost adresat unui public 
eterogen, în cea mai mare parte prea puţin informat referitor la istoria și cultura 
românească, de unde și necesitatea unor informaţii documentare probabil inutile pentru 
publicul românesc. 

La acest simpozion, organizat de prof. dr. Michael Heinemann, profesor la 
Hochmusikschule din Dresda, compozitorii George Enescu, Aurel Stroe și Dan Dediu au 
beneficiat de prezentări speciale a muzicii lor pentru pian, respectiv, prezentări dedicate 
lor exclusiv; acesta este motivul pentru care nu am mai inclus piese ale acestor trei 
importanţi compozitori în secțiunea exemplificatore din expunerea mea. 

Consider totuși important a cita cel puţin lista compozițiilor pentru pian ale lui 
Dan Dediu în perioada 1985-2010, lista amplă și diversă a unui compozitor și muzicolog 
extrem de fecund și în acest domeniu: Op. 1 Cinci piese pentru pian (1985); op. 
4 Sonata pentru două piane (1986); op. 6 Trei Sonate pentru pian: nr. 1 (1987), nr. 2 
(1987), nr. 3 (1988); op. 8 Nocturnis larvis - Concertino pentru pian și orchestră (1988); 
op. 11 Sfera nestârii pentru două piane (1989); op. 34 Puck pentru pian (1993); op. 
43 Concert no.1 pentru pian și orchestră (1994/1998); op. 60 Sonata a IV-a pentru pian 
(1996); op. 64 Levantiques -12 Pieces pour piano (I* Livre) (1997); op. 66 Rafales pentru 
pian (1997); op. 72 Introduceri și Cântecele ariciului. 7 Bagatelle pentru pian (1998-99); 
op. 76 Idile și Guerrille pentru pian la patru mâini; op. 81 Concert pentru pian și 
percuție; op. 88 Fulgor pentru pian la 4 mâini; op. 97 Fantasia fantomagica sul nome 
B.E.C.H. pentru pian la 4 mâini (2002); op. 112 The Grasshopper (Cosașul) pentru pian 
la mâna stângă (2005); op. 142 Shopping Chopin pentru 3 piane (2010). 

[extras din: https://ro.wikipedia.org/wiki/Dan_Dediu - consultat pe 24.01.2023] 


O altă informaţie fragmentară, dar importantă, ne oferă numele primilor 
compozitori români care au scris un concert pentru pian și orchestră: Paul 
Richter (1918), Theodor Fuchs (1932), Filip Lazăr (nr. 2: 1933, nr. 3: 1934), Nicolae Julea 
(1936), Stan Golestan (1938), luliu Mureşianu (1939), Dimitrie Cuclin (1939), Sabin 
Dragoi (1940). 

[extras din: https://cimec.ro/artele-spectacolului/nou-lucrari-romanesti-pentru-pian- 
solo-compuse-in-perioada-1900-1945/ - consultat pe 17.02.2023] 

Mai cunoscute sunt concertele din perioada următoare ale lui Sigismund 
Toduţă (1943), Alfred Mendelsohn (1945), Paul Constantinescu (1952), Pascal Bentoiu 
(nr. 1: 1954, nr. 2: 1960), Valentin Gheorghiu (1959), Liviu Glodeanu (1960), Dan 
Constantinescu (1966), Anatol Vieru (Jocuri 1967), Adrian Iorgulescu (Ipostaze I 1975, 
rev. 2015), Nicolae Brânduș (nr. 1 Dialogos 1978, nr. 2 1993), Maia Ciobanu (Concertul 
pentru pian și bandă 1990), Alexandru Hrisdanide (Sonnets pentru harpsichord și 
orchestră 1990), Dan Dediu (nr. 1 1994/1998, neterminat; nr.2 1999). 


Exemplele preluate din partituri cât și scurtele descrieri ale lucrărilor (cu 
excepţia lui Ștefan Niculescu și Paul Constantinescu) au fost oferite cu amabilitate de 
către compozitorii respectivi. 


Piesele pot fi ascultate la următoarele adrese: 
https://www.youtube.com/watch>v=nc]m1Z8excE 
(Ștefan Niculescu: Jocul tastelor, 1968) 
https://www.youtube.com/watch>v=w2Lx6JhTegU 
(Violeta Dinescu: Torre di Si, 1994) 
https://www.youtube.com/watch?v=jAVyQv4DheA 
(Adrian Iorgulescu: Ipostaze I, 1975/2015) 
https://www.youtube.com/watch?v=zL_Jujcm2Rk 
(Corneliu Dan Georgescu: Opt compoziții statice, 1968 - piesa nr. 3 de la minutul 8'16") 
https://www.youtube.com/watch>v=QFZgZy_tASI 

(Maia Ciobanu: Da Suonare, 1976) 
https://www.youtube.com/watch?v=889tb-Z6_qU 

(Paul Constantinescu: Fabule, 1932) 
https://www.youtube.com/watch>?v=8gW1hjtjR9w 

(Laura Manolache: Plecarea pentru pian și recitator, 2018) 


Interpreţii celor șapte compoziţii prezentate au fost: Alexandrina Zorleanu (1), 
Werner Barho (2); Sorin Petrescu și Orchestra Română Radio (3), Adrian Tomescu (4), 
Maia Ciobanu (5), Cătălina Neamţu (6), Sorin Petrescu (7). 


O versiune în limba germană a studiului, cu titlul "Alte und neue rumänische 
Klaviermusik aus Perspektive der ästhetischen Orientierung. Umriss einer möglichen 
Systematisierung" a apărut în nr. 4/2022 al revistei Musicology Today. 

SUMMARY 


Corneliu Dan Georgescu 


Romanian piano music 
seen from the perspective of its aesthetic orientation. 
Outline of a possible systematization 


On the occasion of a symposium dedicated to Romanian piano music, an 
attempt is made to present this theme as a whole by means of a two- 
dimensional scheme. Information is provided on a number of historical 
periods and aesthetic orientations. The abstract character of this type of 
exposition is complemented by seven concrete examples of piano music. 
Among the study's conclusions is the fact that most composers, even 
those who have not paid particular attention to this instrument, saw their 
piano pieces as a first ground for experimenting with new ideas. 

